TROLEJBUS V STREDE PÚŠTE

Stanislav Hoferek

Autor

Vydavateľ

Licencia

Vydanie

GKBN

Stanislav Hoferek

Greenie knižnica

CC-BY-NC-ND

Prvé (2018)

111000

O knihe

Absurdita, irónia, nihilizmus, sarkazmus, čierny humor, hlboké myšlienky a detské rýmy. Toto všetko a samozrejme vždy o niečo viac ponúka trolejbus. V strede púšte. Výkrik absolútnej hlúposti tam, kde nie je potrebné ani počúvať, ani myslieť. Politicky, nábožensky a ľudsky nekorektné čítanie pre tých, ktorí hľadajú optimizmus v realite, realitu v pesimizme a dávajú si dve základné otázky: Kto sme? A čím to zapijeme?

Nejedna báseň dáva zmysel až po ďalšom prečítaní. Nejedna myšlienka je sporná, zvláštna a vyzerá, ako keby bola z inej planéty. Poézia je o nepoznanom. Spoznajte bryndzové lečo tak, ako nikto iný. Trolejbus v strede púšte je štvrtá zbierka autora a podobne ako Kompromis a Koncentrovaný Brainfuck si robí srandu zo zlých ľudských vlastností, prináša úsmevné prirovnania a ponúka nové možnosti tam, kde by bežný človek čakal len jednu jedinú.

Autorka obálky: Kristína Physic

Obsah

TROLEJBUS V STREDE PÚŠTE 1

O knihe 2

Obsah 3

To tu ešte nebolo 4

Nemocnica na okraji krematória 5

Ten pravý 6

Trolejbus v strede púšte 7

Vzťahovo vzťahovačná 8

Do výšin 9

Dobrú noc, nenávisť 10

Vertikálna 11

Digitálny Ježiš 12

Bryndzové lečo 13

Nepodarený vtip 14

Strážny anjel 15

Myšlienkové tornádo 16

Ticho 17

Strašne dobrá poézia 18

Nie, nič som nepil 19

Z pohľadu ufóna 01001010 01101111 01111010 01100101 01100110 20

Zubárska story 21

Láska nás mení 22

V mene božej lásky 23

Terminus Technicus Starogrécius 24

Nebeská myšlienka 25

Sny 26

Vec názoru 27

22. storočie 28

To tu ešte nebolo

Môj internet je príliš rýchly

priatelia sú príliš blízko

lacný chlieb je príliš dobrý

migrénu máš príliš málo

dám prednosť práci pred oslavou

tvoja svokra šoféruje lepšie ako ja

Hľadáme pravdu vo víne

ale možno je v hladkej múke

Ako v rozprávkach bez fyziky,

kde sa piesok lial a lúčny koník vyhral Veľkú Pardubickú na stacionárnom bicykli

Stačilo vymeniť brzdu a svietiplyn

Nemocnica na okraji krematória

Veľa mŕtvych, málo živých

združenie mozgov práchnivých

bábkové divadlo bez opony

jeden kraj a hneď dva stony

Rýchla skratka

bez otáčok

len slepí nekrívajú

A ja čakám

kedy skončí

ten, čo drhne podlahu

Ľudia s číslami

čísla s ľudmi

battle zrniacej telky vrcholí

Čakám na Pandoru

na jej nádej

nech ju po záruke otvorí

Žiadna nádej, iba slová

kytice veľkých dojatí

my sme ľudia veľkých mostov

ničíme ich svojim správaním

namiesto podania rúk

prekonávame rieky

egoistickým myšlienkochodom

Tak máme krematórium väčšie ako nemocnicu

ani zombíkom z Ameriky sa tu nepáči

živí sú mŕtvi a mŕtvi sú živí

myslieť nemusíme, vraj to nestačí

Ten pravý

Pozor, vážení, ide ten pravý

kráča po ľavej strane ulice

je to ľavák

s obidvomi ľavými rukami

zároveň je to marxista

ale aj tak je pravý

Kým sa nenájde niekto, kto je ešte viac pravý

a zároveň ešte viac ľavý v niečom inom

V záujme hľadania ideálu si nevšímame

ani ideál

ani nadpriemer

ani priemer

pretože to pravé orechové

aj s potrebnými alergénmi

je tu len a len pre nás

A my, slepí a hluchí

nemotivovaní a na povrázku

si popletieme všetky pravdy dokopy

Lyžica do jednej ruky

nôž do druhej

prípadne do chrbta vlastným ideálom

Niekedy stačí otvoriť oči

zapnúť mozog cez ON/OFF

zmení sa pohľad na paličky

hlavne keď si hroch

Trolejbus v strede púšte

Vidím trolejbus v strede púšte

niečo mi nehrá

nevidím dúhu pod hladinou

asi málo promile.

Za úprimnosť platím láskou

vždy po dva kopčeky

aby neboli sklíčka rozbité. Však načo?

Hľadám chybu vo mne

snažím sa o nápravu

vychytať všetky muchy

zatiaľ čo mi ukradli trolejové vedenie.

Nevadí. Mám púšť.

Môj piesok hreje lepšie ako vedľa.

Iný majiteľ, iná púšť.

Hašteríme sa o počet hviezdičiek.

Raz sa vráti ten čierny s kosou.

Zbiera ľudí ako kartičky hokejistov.

Mňa nedostane. Som v domčeku.

Pre cenu medeného káblu sa z neho nepohnem.

Sused ma uisťuje, že už aj Santa má solárne kolektory na trolejbuse.

Len ja nie.

Preto nemám promile.

Ale mám púšť.

Plnú sivých a bielych buniek, ktoré sa neznášajú.

Vzťahovo vzťahovačná

Tri zlomené rebrá

úprimnosť v štádiu rozkladu

kilo múky

nevesta v parku bije holuby kladivom

pozerám sa na nebesá

aby som pochopil peklo na smotane

s čerešničkou na vrchu

na spodku

v strede a kdesi v hrtane

aby sme sa mali radi podľa zákonníka práce

tá šľachtí človeka na zver

a zver na krásku a krásku

lebo zvery sú pre krásky tabu

tak ako ledková žiarovka v stredoveku,

osem mäsomlynčekov u vegána

a ty a ja za jedným stolom.

Lebo áno znamená nie, nie znamená možno a možno znamená choď do riti.

Do výšin

Chceš lietať

dotknúť sa oblakov

opustiť vyšliapanú cestu

Preto ti podám ruku

všetko v nej je tvoje

želám lásku až do smrti

líham si na zem

mám pokoj, fotku a poistku

granát mi vrátiť nemusíš

Dobrú noc, nenávisť

Čo sa dá odpísať na esemesku

ktorá prišla z pätnásteho storočia?

Vraj nenávisť je dobrá

ľudia sú zlí

pravda je nudná

dýky sú tupé, no potrebné.

Bez nich nepoznáš, čo je láska

pretože hlava je zbytočná.

Ale aj tak ostáva

viera, hoci nie zdravá

že nenávisť nie je bezodná.

Ja ľúbim, ty nenávidíš

pretože dve a dve sú osem

stromy ničia kyslík

tvoja vďaka je na mašľu

tvoj dotyk na pád z oblakov.

Voláš, aby si nič nepovedala

plačeš, lebo je to v móde

myslenie je hriech.

Ty nie si hriešnica.

Si démon.

Trháš hlavičky gumeným medvedíkom

striháš krídla strážnym anjelom

čuduješ sa, že sa ti každý vyhýba.

Aj ten, kto pozná slovo priateľ

ale nemá silu ovaliť ťa slovníkom.

Vertikálna

Kto je na dne, pôjde hore

ak sa mu na dne nepáči.

A ak páči? Tak je dobre

tam sa nikto netlačí.

Na spodku nie je strach z výšin

iba iné strachy, moderné

bez myslenia a bez príčin

budú všetky sny zjazvené.

Digitálny Ježiš

Digitálny Ježiš zbiera zbierky motýľov

dnes už má svoju zbierku ľudí

dotýka sa srdca cez skalpel a pre strach z Rubikovej kocky

ale to nevadí

pretože Amerika to a tamto

Pretočí hodinky o štyri nuly a zapáli modré Goldengate

daroval nám zmysel

dal nám chlieb a hry

odvtedy sú ľudia sprostí a chcú plantnúť hriankovač kdesi na Yukatáne.

Na zbierke ľudí chýbajú cenovky

niektoré končatiny a časti duše ostali v krabici

Nevadí, bez nej sa to lepšie blokuje

Spolu s analógovým Satanom si dá podvodnú fajku a na kradnutom Worde napíše v Comic Sans testament celému ľudstvu…

Bryndzové lečo

Je ľahké povedať pravdu

ak lož odhalí decko

napríklad ty

Ľahšie je utekať do nikam

zrýchlovať bez dráhy letu

potichu sa približovať tam, kde nikto nemá cieľ

je to rýchle, je to zadarmo

ani nezačneš uvažovať a už si tam...

... kde vieš, že nechceš byť.

To nevadí. Bude ďalšia pravda, ďalší smer.

Objaví sa človek, ktorý znovu objaví bryndzové lečo.

Známky tohto objavu je ľahké nájsť a napodobniť.

Ale...

Nerozmýšľa nad pojmom bryndzové lečo

ten, kto zabudol otázku: prečo?

V božom alebo v inom mene

zostane na mieste, zapustí korene...

... rastliny menom samota. Hlavnej prísady pre depku, vodu s makom a bryndzové lečo.

Nepodarený vtip

Stretne sa Slovák, Rus a ešte niekto

vôbec mi na tom nezáleží

pointa sa utopila v kávovej lyžičke

skrátka došiel rum

Stretli sa len pre nejaké zosmiešnenie

diabolský hlas Jokera škrtla réžia

ostávajú len surové dáta

sem tam hlodavec od vďačnej mačky

ty a ja

a mne ide jediný spoj za polovicu večnosti

Opona padá a je jedno ktorá

čas pripraviť nohu do cesty

slovenskú, ruskú, vždy to bude bolieť

ako smiech tam, kde sa smeje len cieľová skupina

zvyšok mlčky počúva a súhlasí

lebo súhlasom nič nezmení

Podarený vtip? Ten príde nabudúce

už je v poslednej zákrute

a možno nič iné ako zákruty nepozná…

Strážny anjel

Niekedy sa anjel strážny zle vyspí

pred očami mu vykúpia energeťák

alebo toaleťák

zlomí si krídlo

neprejde cez STK

alebo ťa má jednoducho v...

A tak musí mať aj anjel strážny anjela strážneho

viac byrokracie

niekedy stopercentná zamestnanosť

tak sme boli za komančov v nebi

Škoda, že z neba môže byť peklo

zo strážneho anjela diabolský SBS-kár

alebo že jedinú pravdu o anjeloch

o pekle a iných komunizmoch

majú jehovisti

Vonku je zima a strážny anjel práve išiel na jedno

príde včas?

Neprekročí rýchlosť?

Cudzí vzdušný priestor?

Spomenie si na teba?

Alebo ho niekto prevelí na Sibír?

Myšlienkové tornádo

Najväčším problémom myslenia

je tak trochu nemyslenie

slabé vodiče v hlave

Opica a činely

opica a činely

opica a činely

Dookola

žiadny refrén

alebo stále refrén

uhol pohľadu

Keby aspoň jednorožec na basgitare

alebo krtko s fujarou

čo by na to povedal Homer?

Ľudia sa menia

aby mohli byť čo najdlhšie rovnakí

Toľko múdrostí strieda útlm

farebné myšlienky padajú do šera

miesto básnickej luny sivá guľa na obzore

Opica stráca činely

ostáva len veľká huba

ktorá nemá čo povedať

Symfóniu poznania ľahko vyženie hluk tupých más

a opica prefacká dirigenta

výmenou za nové činely

Ticho

Ticho, ktoré prehlušuje mlčiacu väčšinu

veľké slová sa menia na malé skutky

z tornáda je vánok

zo slobody tyrania

namiesto dobrej optiky na všetko zlé

máme optiku, ktorá vidí len zlo

Strašne dobrá poézia

Keď čítam moderných klasikov

som stratený v časopriestore.

Koniec v strede začiatku

dve hodiny do pochopenia

päťka za nájdenie iného významu

otáznik za otáznikom. Lebo áno.

Občas sa stratím v umení

označím za veľdielo telefónny zoznam

a poviem pravdu, ktorú klasik nepochopí.

Tak, ako ho často nechápem.

Keď počujem, ako niekto krája srdce

nerozmýšľam nad láskou k vyhynutej myšlienke.

Skôr sa divím, prečo krája pomaly. Však bude hrať Barcelona.

Minimálne solitér.

Nie, nič som nepil

Čo je smola, moja milá

to je dobrá otázka

dokopať ťa môže morská víla

ideálne v botaskách

Z pohľadu ufóna 01001010 01101111 01111010 01100101 01100110

Ľudia sú podivné tvory

ničia to, čo budujú

všade lozia ako mravce

zabúdajú na svoju históriu

hlasujú o jasných veciach

v ťažkých časoch po sebe štekajú

plánujú na roky pred seba

ale zmenia sa v priebehu minúty

snívajú o iných svetoch

ale brodia sa v konzume.

Mali by sme im poslať nové lopaty.

Zubárska story

Stretol som dievčinu, mladá a krásna

bola to zubárka, pozerala mi ďasná

ona videla do mňa, ja do nej nie

mať tak zdravé zuby, rovno ju zjem

Mala ma v denníčku, na pol deviatu

tak ako v pondelok, pripravila vatu

vstúpil som do dverí, nesmelý a sám

kladne som prikývol, preukaz hneď dám

Sadol som do kresla, bolo tak mäkké

trochu ho predo mnou opľul nejaký kretén

mne to však nevadí, otvoril som ústa

dúfam, že neuvidí všetky tie sústa

Šomre si popod nos, čo som to jedol

hanbil som sa veru, celkom som zbledol

bledý som dosť často, to sa už stáva

nie som žiadny zajac, nechutí mi tráva

Priblížila sa ku mne aj s kliešťami

prišla moja chvíľa, boli sme tam sami

vyšmykol som sa jej, na nohu stúpil

zľakla sa, ale čo, už som raz upír

Láska nás mení

Láska zmení každého

daruje mu krídla

niekedy aj s padákom

inokedy len padák

Možnosť A sú dvaja happy ľudia

možnosť B je, že sa niečo naučíš

budeš múdry, i keď osamelý

ale nikto nepovie, že chrápeš

Možnosť C je oblbnutie

zatvorenie čakier a STOPka pred mozgom

menej vecí bude trápiť

nasleduje spokojnosť

zlatá vstupenka do mainstreamu

Možnosť D je zmena spoločnosti

namiesto futbalu príde futbal s loptičkami

za dobré správanie objavíš myš v papučiach

prípadne slon, každý má iné preferencie

Možnosť E až Ž ako žeriavnička Žaneta

je pre každého otvorená

kto však ľúbi a aj to stane sa

nech ľúbi... alebo... do zmagorenia…

V mene božej lásky

Prinášame lásku a Bibliu

tvrdí dvojica na stanici

ale ja chcem vodné delo

teplotu mínus dvadsať

a žiadnych svedkov.

Rečičky o veľkom pláne

keď Jehova donesie mier

zakáže fyziku a logiku

z levov spraví breathariánov

a len tí praví budú zachránení...

... a ja si myslím svoje.

Prefackať vlastivedou

lebo tá vie viac než Strážna veža.

Ak bude ďalšie "na chvíľočku"

tak si poviem dobre

beriem dvadsať eur za minútu.

Preplatia to? Boh vie?

Kto sa tak moc bojí krvi

nech nekáže o konci sveta

pred ľuďmi s klamstvom na čele

otvoriť oči - a zavrieť dvere

Terminus Technicus Starogrécius

Keby mal Théseus svetelný meč

a Herkules ručné granáty

už by to neboli hrdinovia

Oddyseus by s Google mapami a GPS nebol Oddyseom.

Tantalos by so službou Tesco potraviny domov nebol Tantalom.

Iáson by nebol Iásonom, keby mal svoj vlastný battlecruiser.

Orfeus by mal milióny videní na Youtube, štyri Eurydiky na každú noc... ale to je o inom.

Dôležité sú činy, nie prostriedky

ale ak máš prostriedky, dokážeš všetko.

Hlavne ak by moderný Hippokrates vymyslel tabletky proti nechceniu.

Nebeská myšlienka

Hurá, zakričí si malý chlapec

ešte sedemdesiat osem rokov a ide do neba

nechá sa oblbnúť, vysvätiť a vygumovať

aby mohol čakať na zázrak

Ale čo po tom dlhom loadingu?

Bude zlatá brána, alebo ani nie?

Však bránu našiel aj Frodo, čiernu a železnú

aj Daniel Jackson

či ten, čo škrabal lietajúceho psa za uchom

Príde sa k bráne, teda ak je

a čo potom? Treba heslo? Vstupenku?

Svätý Peter nemá čas. Rieši reklamácie

objednáva zvoz do pekla. Prvou triedou. Skratkou cez Slovensko.

Po dlhom čase sa unavený Peter pozrie na neho

urobí krátku inventúru dobrých a zlých skutkov

vynásobí dvojkou, ak je ľahko ovplyvniteľný

a povie to, čo sa čakalo.

Ďalší prosím.

Žiadne odpovede. Žiadne cesty.

Nápoveda nebude ani v skrátenom, hebrejskom znení.

Nič. Tma. Pre nedostatok záujmu o svetlo bude tma.

Budú sa množiť krátke vety.

Oznamovacie.

Veľkými písmenami napíšu veľké nič.

Malý chlapec nerozumie

toto ho neučili tí, čo o tom vedia prd

ani tí, ktorí sú z toho živení

ľahne si na trávu z antidepresív a začne spomínať

na život, ktorý neprežil. Len prežíval.

V mene všetkého a všetkých, len nie v mene jeho samého.

Sny

Mami, chcem byť rytier Jedi

chcem byť známy džedáj najt

choď na vzduch si veľmi bledý

alebo mi s večerou pomáhaj

Mami, chcem byť v Rýchlej rote

budem bojovať proti zločinu

mal by si snívať o robote

nemáš mať túžbu žiadnu inú

Mami, chcem byť...

nič nebudeš, hlavne sa uč do školy

ale mami, veľmi túžim...

zabudneš, čas všetko zahojí

Prišli chvíle pri ktorých mrazí

ostalo len trápne mlčanie

prišli úspechy i diela skazy

čas spravil z možno smutné nie

Sny občas padnú do kanála

aj slepý do múru narazí

chuť žiť, ktorá nikdy nespala

funguje na dva iné polčasy

Vec názoru

Reklama na sklamanie

rad vypálených pixelov na duši

čiernočierne svetlo

Prechádzam cez tmavé dvere

kde je zakázané kŕmiť labute

kalerábmi

Bez svedkov otváram obálku

smutné kamene mi plávajú vo vlasoch

zatratenia

Niekto klope na lyžičku z bambusových halušiek

čaká na odpoveď aj s vetnými členmi

a ja posielam Godota "o poštu dál"

mal poslať knihu o umení zavárania

Ale...

Čiernočierne svetlo niekto obhádzal kalerábmi

prišla kniha

o umení

zatratenia

Prišiel Alexander

chvastať sa, že prekonal Mojžiša

mal vyššiu priemernú rýchlosť

aj navigáciu

uvidel Babylon

aj Indiu

ale neuvidel Godota

tým pádom nad ním vyhrávam

22. storočie

Dýcham hypervzduch hypernosom

rátam bitcoiny na abakuse

stroj na ľudskosť sa pokazil

Hľadám ľudí na pohon strojov

milión otáčok a nula závitov

háčik na lovenie vianočných stromčekov

Budúcnosť už máme, viac netreba

z nenávisti sa zlomil deň na dve maďarky

len aby smútok neplával cez prekážky

Povinné sedenie na hyperzadku na známku

desať núl, jedenásť jednotiek, analógové nič

zlomené srdce číta Batman vs. Chammurapi

Table of Contents

TROLEJBUS V STREDE PÚŠTE 1

O knihe 2

Obsah 3

To tu ešte nebolo 4

Nemocnica na okraji krematória 5

Ten pravý 6

Trolejbus v strede púšte 7

Vzťahovo vzťahovačná 8

Do výšin 9

Dobrú noc, nenávisť 10

Vertikálna 11

Digitálny Ježiš 12

Bryndzové lečo 13

Nepodarený vtip 14

Strážny anjel 15

Myšlienkové tornádo 16

Ticho 17

Strašne dobrá poézia 18

Nie, nič som nepil 19

Z pohľadu ufóna 01001010 01101111 01111010 01100101 01100110 20

Zubárska story 21

Láska nás mení 22

V mene božej lásky 23

Terminus Technicus Starogrécius 24

Nebeská myšlienka 25

Sny 26

Vec názoru 27

22. storočie 28